KYK: Nooddiens-2 red reuseluislang op plaas in Limpopo | Netwerk24
KYK: Nooddiens-2 red reuseluislang op plaas in Limpopo
Deur Marietie Louw-Carstens 19 Mei 2020 06:08
Arthur Roden, 'n nooddienswerker van Life24 in Groblersdal in Limpopo, by die rotsluislang wat hy Sondag op 'n plaas in die omgewing gered het.Foto: Verskaf
Die rotsluisslang toe sy Saterdag in 'n waterkanaal in die Groblersdal-distrik in Limpopo gesien is.Foto: Verskaf
Arthur Roden en Mercia Blake van Life24-nooddienswerkers by die luislang wat Sondag op 'n plaas buite Groblersdal in Limpopo gered is.Foto: Verskaf
Dít is hoe twee nooddienswerkers van Groblersdal in Limpopo hul ervaring Sondag – toe hulle 'n reuseluislangwyfie gered het – beskryf.
Mercia Blake en Arthur Roden van Life24-private nooddienste in Groblersdal by die luislang.Foto: Verskaf
Arthur Roden, 'n nooddienswerker van Life24 in Groblersdal, by die luislang wat hy Sondag van 'n gewisse dood gered het omdat die gemeenskap haar wou vrek maak. Foto: Verskaf
Werknemers by die Johannesburg Widlife-hospitaal versorg die reuseluislangwyfie wat Sondag op 'n plaas buite Groblersdal in Limpopo gered is.Foto: Verskaf
Ava, die luislangwyfie, van naderby. Foto: Verskaf
Mercia Blake en Arthur Roden van die private Life24-nooddienste het die 4,5 m lange luislang Sondag van 'n gewisse dood gered omdat die gemeenskap die slang wou vrek maak.
Roden is ook lid van die National Council of South African Reptile Rescue Units en is al langer as 20 jaar 'n slangvanger.
Hy is Sondagoggend deur 'n hoenderboer in die Groblersdal-distrik gebel wat gesê het hulle het die luislang Saterdag in 'n waterkanaal op die plaas gesien. Die slang was Sondagoggend nie meer op die plek waar die boer haar gesien het nie.
"So drie uur later het ek nóg 'n oproep gekry van 'n ander man wat die slang 'n ent verder langs die waterkanaal gesien het," sê Roden.
Hy is na die plaas waar die slang tussen droë takke, riete en gras opgekrul gelê het.
"Ek was glad nie bang nie omdat ek al voorheen luislange gevang het," sê Roden.
Hy het die slang eers aan haar stert, waarvan die punt vroeër afgekap is, beetgekry en uit die riete gesleep.
Omstanders het geskreeu toe hulle sien hoe groot die slang is. Die slang het met haar bek wyd oopgesper haar lyf gewriemel en 'n paar keer probeer terugseil na die riete.
Roden het die slang agter haar kop beetgekry toe sy vir die soveelste keer probeer wegseil.
Die slang het 'n klein sny opgedoen terwyl sy vroeër deur die water in die kanaal afgevoer is.
"Ek het lanklaas so 'n swaar luislang gesien. Sy weeg meer as 50 kg," sê Roden.
Nadat hy die slang gevang het, het hy met die slang na Blake toe gery en sy het die snyplek met drie steke geheg. Die sny en ander kleiner skrape is ontsmet.
Die Johannesburg Widlife-hospitaal het "operasie slangvang" op Facebook gesien en het Maandagoggend met die nodige permitte na Grobersdal gery om die slang by Roden te gaan haal.
Karin Lourens van die Johannesburg Widlife-hospitaal het Maandag die slang "Ava" gedoop.
Roden sê die slang is in 'n goeie toestand en sal moontlik volgende week in die Loskopdam-wildreservaat vrygelaat word. Hy sê daar word vermoed dat die luislang oorspronklik uit die reservaat kom en daar in die waterkanaal beland het.